REGULAMENTUL (CE) NR. 1532/2007 AL CONSILIULUI
din 17 decembrie 2007
de modificare a Regulamentului (CEE) nr. 3491/90 privind importurile de orez originare din Bangladesh
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133,
având în vedere propunerea Comisiei,
întrucât:
(1)
Articolul 1 din Regulamentul (CEE) nr. 3491/90 al Consiliului (1) prevede reducerea prelevărilor la import aplicabile importurilor de orez originar din această țară. Aceste reduceri corespundeau, pe de o parte, unor sume stabilite în ECU și, pe de altă parte, valorii elementului de protecție a industriei menționat la articolul 14 alineatul (3) din Regulamentul (CEE) nr. 1418/76 al Consiliului din 21 iunie 1976 privind organizarea comună a pieței în sectorul orezului (2).
(2)
De la adoptarea acestui mecanism, au fost efectuate numeroase modificări ale normelor orizontale aplicabile în domeniu, însă Regulamentul (CEE) nr. 3491/90 nu a fost modificat în consecință. Elementele prevăzute la articolul 1 din regulamentul menționat pentru calcularea taxelor aplicabile importurilor trebuie aplicate luând în considerare normele orizontale în cauză, ceea ce creează riscul apariției unor interpretări divergente.
(3)
Mai exact, de la 1 iulie 1995, prelevările la import variabile au fost convertite în taxe vamale ca urmare a adoptării Regulamentului (CE) nr. 3290/94 al Consiliului din 22 decembrie 1994 privind adaptările și măsurile tranzitorii necesare în sectorul agricol pentru aplicarea acordurilor încheiate în cadrul negocierilor comerciale multilaterale din Runda Uruguay (3).
(4)
De la 1 iulie 2006, conceptul de „element de protecție a industriei” a fost eliminat prin Regulamentul (CE) nr. 797/2006 al Consiliului din 22 mai 2006 de modificare a Regulamentului (CE) nr. 1785/2003 în ceea ce privește regimul de import al orezului (4).
(5)
Mecanismul de tranziție (switch-over) introdus în 1984 în sistemul agromonetar comunitar, care avea drept scop evitarea unei evoluții a cursurilor de schimb în sectorul agricol în condiții similare cursurilor monetare, a fost eliminat la 1 februarie 1995 prin Regulamentul (CE) nr. 150/95 al Consiliului din 23 ianuarie 1995 de modificare a Regulamentului (CEE) nr. 3813/92 al Consiliului privind unitatea de cont și ratele de conversie care trebuie aplicate în cadrul politicii agricole comune (5). O dată cu abrogarea Regulamentului (CEE) nr. 3813/92 de la 1 ianuarie 1999 prin Regulamentul (CE) nr. 2799/98 al Consiliului din 15 decembrie 1998 de stabilire a sistemului agromonetar pentru moneda euro (6), prețurile și sumele prevăzute de politica agricolă comună (PAC), exprimate în ECU, au fost mărite în paralel prin aplicarea unui factor de corecție de 1,207509, pentru neutralizarea efectelor de revenire la un nivel real a ratelor de conversie utilizate în cadrul PAC, iar același coeficient de 1,207509 a fost aplicat, în consecință, începând cu 1 februarie 1995, sumelor prevăzute la articolul 1 din Regulamentul (CEE) nr. 3491/90.
(6)
Prin urmare, Regulamentul (CEE) nr. 3491/90 ar trebui modificat pentru stabilirea în mod clar a elementelor care urmează să fie luate în considerare pentru calcularea taxelor la import aplicabile orezului originar din Bangladesh importat în temeiul regulamentului menționat,
ADOPTĂ PREZENTUL REGULAMENT:
Articolul 1
Regulamentul (CEE) nr. 3491/90 se modifică după cum urmează:
1.
La articolul 1, alineatul (1) se înlocuiește cu următorul text:
„(1) Pentru importurile originare din Bangladesh și în limita cantităților stabilite la articolul 2, taxa la import aplicabilă orezului încadrat la codurile NC 1006 10 (cu excepția codului NC 1006 10 10), 1006 20 și 1006 30 este egală cu:
-
taxele vamale stabilite în Tariful Vamal Comun, reduse cu 50 % și reduse cu o sumă fixă de 4,34 EUR, pentru orezul nedecorticat încadrat la codul NC 1006 10, cu excepția codului NC 1006 10 10;
-
taxa stabilită în conformitate cu articolul 11a din Regulamentul (CE) nr. 1785/2003 al Consiliului din 29 septembrie 2003 privind organizarea comună a pieței orezului (7), redusă cu 50 % și redusă cu o sumă fixă de 4,34 EUR, pentru orezul decorticat încadrat la codul NC 1006 20;
-
taxa stabilită în conformitate cu articolul 11c din Regulamentul (CE) nr. 1785/2003, redusă cu suma fixă de 16,78 EUR și redusă apoi cu 50 % și cu o sumă fixă de 6,52 EUR, pentru orezul semialbit sau albit încadrat la codul NC 1006 30.
2.
La articolul 2, alineatul (1) se modifică după cum urmează:
(a)
la primul paragraf, termenul „prelevare” se înlocuiește cu „taxă la import”;
(b)
paragraful al doilea se înlocuiește cu următorul text:
„Conversia cantităților care se referă la stadii de prelucrare a orezului, altul decât orezul decorticat, se efectuează utilizând ratele de conversie stabilite la articolul 1 din Regulamentul (CEE) nr. 467/67 al Comisiei din 21 august 1967 de stabilire a ratelor de conversie, a costurilor de prelucrare și a valorii subproduselor aferente diferitelor etape de transformare a orezului (4).”
3.
Nota de subsol 4 se modifică după cum urmează:
„(4)
JO 204, 24.8.1967, p. 1. Regulament modificat ultima dată prin Regulamentul (CEE) nr. 2325/88 (JO L 202, 27.7.1988, p. 41).”
4.
Articolul 3 se înlocuiește cu următorul text:
„Articolul 3
Normele detaliate pentru aplicarea prezentului regulament se adoptă în conformitate cu procedura stabilită la articolul 26 din Regulamentul (CE) nr. 1785/2003.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 2007.